**Rhif 344 - Beirniadaeth Rhyddiaith Blwyddyn 9 – Rebel**

**Beirniad – Huw Meirion Edwards**

Testun ardderchog oedd ‘Rebel’, ac iddo bosibiliadau di-ben-draw, a chafwyd sawl math o wrthryfela yn y 32 darn rhyddiaith a ddaeth i law. Y lleoliad mwyaf poblogaidd oedd yr ystafell ddosbarth a buarth yr ysgol, ac nid yn annisgwyl efallai, roedd nifer o’r straeon hynny yn tueddu i fod yn debyg i’w gilydd. Cafwyd straeon am fwlio, pêl-droed merched, sgitsoffrenia, ac un stori ddifyr am ymgais i lofruddio’r prif weinidog. Aeth rhai o’r storïwyr â ni mor bell â Syria, India a Bangladesh, a braf oedd gweld y rebel Cymreig enwocaf ohonyn nhw i gyd, Owain Glyndŵr, yn codi’i ben fwy nag unwaith.

Mae’n amlwg fod pob un o’r 32 wedi cael hwyl yn ymateb i’r testun yn ei ffordd ei hun, ond byddwn yn annog pawb i ddarllen dros eu gwaith a mynd ati i’w ailwampio er mwyn mireinio a thynhau’r mynegiant a datblygiad y stori.

Cafwyd straeon addawol gan y rhain i gyd: AFALLON, SEREN WIB, Cai Lewis 2148850 (dim ffugenw), Charlotte Hill 22116588 (dim ffugenw), MARTINELLI, GWAWR, CERIDWEN, COEDEN WERDD a SILLY MR. HIPPO.

Mae AWEN JONES yn haeddu ei chanmol am greu stori uchelgeisiol sy’n atgoffa rhywun o fyd brawychus *The Handmaid’s Tale*. Felly hefyd LLYWELYN am stori fyrlymus, lawn hiwmor am Nadolig gwahanol iawn, a RHOSYN â’i llais chwareus am stori annisgwyl lle ma Donna yn dianc rhag diflastod ei swydd 9 tan 5 drwy fynd ar antur go annhebygol i ddwyn coron brenin yn India!

MBO: ‘Rebel’. Mae Tesni Wyn ‘yn hogan dda go iawn ... ond dydy nos Sdadwrn ddim yn cyfri’. Mae’r ferch swil, ddiniwed wedi gwirioni’n lân ar un o fechgyn poblogaidd yr ysgol, ac mae hi ar daith i adnabod y Robart Rowlands go iawn. Yn anffodus, mae’r daith honno’n ei harwain yn ddyfnach i fyd o alcohol a chyffuriau, ond annisgwyl yw’r tro sinistr yng nghynffon y stori. Mae’r dweud yn naturiol a di-ffrils, ac effeithiol iawn yw’r cyferbyniad rhwng y brawddegau sy’n fframio’r naratif: ar ddechrau’r stori, ‘Siglai’r siglen bob nos Sadwrn. Gwichiai ’nôl a ’mlaen gyda Tesni Wyn ar ei sedd’; ac yna’r diweddglo iasoer: ‘Daeth nos Sadwrn eto. Siglai’r siglen. Gwichiai’r sedd wag ’nôl a ’mlaen.’

PENCRUG: ‘Dilyn y Drefn’. Hanes Aleena, sydd yn y Chweched Dosbarth ac yn gwrthryfela yn erbyn trefniadau ei rhieni Mwslemaidd iddi briodi a magu theulu. Yn hytrach nag wynebu ‘dyfodol diflas yn llawn sosbenni budur a sgrechian babis’, mae hi’n mynnu mynd i’r brifysgol a dilyn ei thrywydd ei hun. Dyma lais aeddfed, mynegiant cyfoethog a chymeriadu cryf, ac mae’r diweddglo penagored yn llwyddo i awgrymu’n gynnil y bydd yna gymodi rywbryd, efallai, rhwng y fam a’r ferch.

PWYTH: ‘Rebel’. Dyma stori gwbl wahanol i’r gweddill o ran ei phwnc a’i lleoliad, a dyma’r dehongliad mwyaf gwreiddiol o’r testun gosod. Mae yma gyfosod trawiadol rhwng Catrin, y Gymraes gyfforddus ei byd sy’n archebu’r ffrog goch yn ddifeddwl, a’r ddwy ferch sydd wedi creu’r dilledyn hwnnw, Hansa a Bacula, sy’n gaethweision i bob pwrpas mewn ffatri ddillad ym Mangladesh. Mae PWYTH yn deall yn iawn sut i saernïo stori fer lwyddiannus, gan weithio’i ffordd yn hyderus tuag at uchafbwynt yr olygfa olaf. Mae’n deall hefyd werth ambell gymhariaeth gynnil i roi lliw i’r stori: mae’r defnydd, er enghraifft, ‘yn llithro trwy’i dwylo fel tywod’, ac ‘Roedd yn rhaid i Hansa gerdded fel pe bai wedi llenwi ei chlwt oherwydd yr holl labeli’. Llwyddodd i gyflwyno neges bwysig, amserol yn gelfydd a diwastraff, heb ddim pregethu nac esbonio diangen.

Mae hi’n agos rhwng PWYTH a PENCRUG, ond PWYTH sy’n mynd â hi y tro yma, gyda PENCRUG yn ail a MBO yn drydydd.